Die beste manier om werk te soek - Solidariteit Wêreld LoopbaanSolidariteit Wêreld Loopbaan
Tuis › Artikels › Die beste manier om werk te soek
Die beste manier om werk te soek
Vrydag | 13 Julie | 2018
Werksoek is nie maklik nie. Dit is ook harde werk, kan baie stresvol wees en kan jou emosioneel uitput. Dit is dus belangrik dat jy nie jou tyd mors deur ondoeltreffende metodes toe te pas nie.
Jy kan aanlyn op werkgewers se advertensies reageer. Hierdie metode het al baie goeie vrugte afgewerp vir sommige werksoekers. Jou kanse is egter nie groot om só ʼn werk los te slaan nie. Bedrywe waarin jy egter meer sukses kan behaal met aansoeke aanlyn, is tegniese of rekenaarverwante plasings en werk in ingenieurswese, finansies of gesondheidsorg. Jou kanse is egter steeds skraal.
Dit is ook nie doeltreffend om jou CV orals heen te stuur nie. Jou CV sal heel moontlik êrens in ʼn databasis beland en tussen duisende ander verdwyn.
Om op koerantadvertensies te reageer kan meer suksesvol wees.
ʼn Goeie werkverskaffingsagentskap kan jou help om werk te kry, met klem op die woord “goeie”. Met hierdie metode hang dit grootliks af van die effektiwiteit van die agentskap se personeel. Wees versigtig vir agentskappe wat mense verneuk. ʼn Goeie konsultant sal vir tot 24% van haar kliënte werk kry.
Een van die doeltreffendste maniere om werk te kry is deur familielede, vriende en kennisse te vra of hulle van enige werkgewers weet wat op soek is na (of gebruik kan maak van) jou talente, agtergrond, opleiding en werkondervinding. Hierdie metode is vyf maal doeltreffender as om net jou CV uit te stuur.
Die doeltreffendste metode, wat tot 47% sukses behaal, is om by die werkgewer, kantoor of fabriek te gaan aanklop. Dit is sewe maal doeltreffender as om jou CV te stuur. Maak seker dat jy by die persoon uitkom wat die besluite neem. Bel en maak ʼn afspraak. Maak seker dat jy weet wat die besigheid aanbied of vervaardig, trek netjies aan, wees vriendelik en praat duidelik.
Dit is nie maklik om van deur tot deur te gaan om jou CV te oorhandig of te bel om afsprake te maak nie. Dit is egter die doeltreffendste manier om werk te soek. Wees bereid om hard te werk om werk te soek, en moet nooit tou opgooi nie.
Maak ook seker dat jou CV skoon en netjies is en geen spelfoute bevat nie.
Bou jou loopbaan – wenke vir sukses
Jou 4-stap-strategie om werk vir gegradueerdes te kry
Sewe stappe tot ’n meer positiewe jy!
Luister mooi! Lewenslange leer is 'n móét!
Kry jou kop só reg vir die nuwe jaar